Bretons

Os bretons (en bretón bretoned u breizhiz) son os habitants de Bretanya, (Francia). Tienen una luenga celtica y una luenga d'oil propias (bretón y galó), pero a mayoría parla tamién francés. Son cristianos catolicos con heterodoxias.

 Luenga 

En l'alta Edat Meya a luenga yera d'alto u baixo a mesma en Galas, Cornualla y Bretanya. Manimenos con l'aislamiento y a perdua d'as relacions maritimas regulars dende o periodo vikingo l'idioma britonico evolucionó enta luengas diferents en as tres arias on subsistiba.

Existe a teoría que diz que o dialecto de l'aria de Vannes ye una continación de l'idioma galo celta autoctono influenciato por o britonico traito por os refuchiatos d'a isla de Bretanya.

En a Edat Meya l'idioma bretón cuasi no s'escribiba y os monches preferiban fer servir o latín. Manimenos i heba una literatura popular en bretón mantenita por bardos dondeyadors, literatura on se troba una mitolochía bretona d'orichen celta y con muitos elementos comuns con a mitolochía galesa.

 Relichión 
Os bretons son catolicos, pero tienen uns santos que no son admesos por a Ilesia Catolica y que a vegatas se remontan a dioses celtas (Sant Korneli, Sant Gobrien) u a personaches semi-historicos como Sant Gurthiern u Konan Meriadek, que fan parte d'una curiosa mitolochía bretona.

 Historia 

Cuan a caita de l'Imperio Romano os galorromanos d'a Peninsula Armoricana s'autogobernaban, manimenos o norte d'a peninsula cayó en poder d'os refuchiatos bretons (d'a Isla de Bretanya) que fuyiban d'a invasión saxona. Os refuchiatos se facioron tan importants como pa fer cambiar o nombre a la peninsula y pa que os suyos habitants fuesen conoixitos como bretons. Os bretons independients aduyoron a los francos de Clodoveu I a forachitar a los visigodos d'Occitania y fer desapareixer o Reino Visigodo de Tolosa. Bels bretons plegoron a establir-sen en Gascunya. Os francos siempre preboron de sozmeter Bretanya, y creyoron una marca en territorio bretón. Chuan Ferrández d'Heredia dedica o capítol CXCV d'a "Cronica de los Conquiridors" a Como Karles subiugo a los Longobardos, los Saxones, los Bretones, los Bajoarios et otras muchas nationes.

Os franceses, hereus politicos d'os francos tamién preboron d'anexionar Bretanya a Francia, feito que se consumó con a Revolución Francesa, cuan desapareixioron os privilechios rechionals propios de l'Antigo Rechimen.

Referencias

*
Categoría:Pueblos britonicos
Categoría:Etnias de Francia